Kommissionens beslutning

af 30. marts 2000

om godkendelse af EF-støtterammen for EF-strukturinterventioner i de regioner, der er omfattet af mål 1 eller berettiget til overgangsstøtte under mål 1 i Portugal

(meddelt under nummer K(2000) 762)

(Kun den portugisiske udgave er autentisk)

(2002/554/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1), særlig artikel 15, stk. 4,

efter høring af Komitéen for Udvikling og Omstilling i Regionerne, udvalget i traktatens artikel 147, Komitéen for Landbrugsstrukturerne og Udvikling af Landdistrikterne og Komitéen for Fiskeri- og Akvakulturstrukturer, og

ud fra følgende betragtninger:

(1) I artikel 13 og følgende artikler i afsnit II i forordning (EF) nr. 1260/1999 fastlægges der betingelser for udarbejdelse og gennemførelse af EF-støtterammer.

(2) Ifølge artikel 15, stk. 1 og 2, i forordning (EF) nr. 1260/1999 forelægger medlemsstaterne efter at have hørt partnerne som omhandlet i samme forordnings artikel 8 Kommissionen en regional udviklingsplan, hvis indhold beskrives i forordningens artikel 16.

(3) I medfør af artikel 15, stk. 4, i forordning (EF) nr. 1260/1999 udarbejder Kommissionen på grundlag af medlemsstatens regionale udviklingsplan som led i det partnerskab, der defineres i samme forordnings artikel 8, og i samråd med den pågældende medlemsstat en EF-støtteramme for EF-strukturinterventionerne.

(4) Den portugisiske regering har den 13. oktober 1999 forelagt Kommissionen den regionale udviklingsplan for de portugisiske regioner (Norte, Centro, Alentejo, Algarve, Açores og Madeira), der er omfattet af mål 1 som defineret i artikel 3, stk. 1, og regionen Lisboa e Vale do Tejo, der er berettiget til overgangsstøtte under mål 1 som defineret i artikel 6, stk. 1, i forordning (EF) nr. 1260/1999. Planen indeholder de elementer, der omhandles i nævnte forordnings artikel 16, herunder en beskrivelse af de prioriterede felter samt oplysninger om den påtænkte anvendelse og form af medfinansieringen fra Den Europæiske Fond for Regionaludvikling (EFRU), Den Europæiske Socialfond (ESF), Den Europæiske Udviklings- og Garantifond for Landbruget (EUGFL), Udviklingssektionen, Det Finansielle Instrument til Udvikling af Fiskeriet (FIUF), Samhørighedsfonden, Den Europæiske Investeringsbank (EIB) og andre finansielle instrumenter, der er nødvendige til gennemførelse af planen.

(5) EF-støtterammen er blevet udarbejdet i samråd med den pågældende medlemsstat som led i partnerskabet.

(6) Kommissionen har sikret sig, at EF-støtterammen er blevet udarbejdet i overensstemmelse med additionalitetsprincippet.

(7) I henhold til artikel 10 i forordning (EF) nr. 1260/1999 sikrer Kommissionen og medlemsstaten under overholdelse af partnerskabet samordningen af de forskellige fondes interventioner, dels indbyrdes, dels med interventionerne fra EIB og de øvrige eksisterende finansielle instrumenter.

(8) EIB har medvirket ved udarbejdelsen af EF-støtterammen i henhold til artikel 15, stk. 4, i forordning (EF) nr. 1260/1999. Den har erklæret sig villig til at bidrage til gennemførelsen af støtterammen på grundlag af de foreløbige lånerammer, som er angivet i denne beslutning, og i henhold til sine vedtægtsmæssige bestemmelser.

(9) EF's støtte for hele programmeringsperioden og den årlige fordeling af den fastsættes i euro. Den årlige fordeling skal stemme overens med de finansielle overslag. I henhold til artikel 7, stk. 7, i forordning (EF) nr. 1260/1999 er EF's støtte blevet indekseret med 2 % om året. I henhold til samme forordnings artikel 7, stk. 7, og artikel 44 kan denne støtte revideres midtvejs, dog senest den 31. marts 2004, med henblik på at tage højde for den reelle prisudvikling og fordelingen af resultatreserven.

(10) Under hensyntagen til den rytme, hvormed EF-støtterammens prioriterede felter udmøntes konkret, skal fordelingen af beløbene mellem de prioriterede felter eller interventionerne inden for forudbestemte begrænsninger kunne justeres i samråd med den pågældende medlemsstat i det omfang, der er behov for det -

VEDTAGET FØLGENDE BESLUTNING:

Artikel 1

EF-støtterammen for EF-strukturinterventioner i de portugisiske regioner, der er omfattet af mål 1 (Norte, Centro, Alentejo, Algarve, Açores og Madeira), og regionen Lisboa e Vale do Tejo, der er berettiget til overgangsstøtte under mål 1 som defineret i artikel 6, stk. 1, i forordning (EF) nr. 1260/1999 for perioden 1. januar 2000 til 31. december 2006, godkendes.

Artikel 2

1. I henhold til artikel 17 i forordning (EF) nr. 1260/1999 omfatter EF-støtterammen følgende elementer:

a) de prioriterede felter, der er udvalgt med henblik på EF-strukturfondenes og medlemsstatens fælles initiativer, deres særlige mål udtrykt i tal, en forhåndsevaluering af den forventede virkning og sammenhængen med den økonomiske, sociale og regionale politik og beskæftigelsesstrategien i Portugal.

De prioriterede felter er:

1) højne portugisernes kvalifikationsniveau og fremme beskæftigelsen og den sociale samhørighed

2) ændre produktionsprofilen i retning af fremtidsorienterede aktiviteter

3) konsolidere områdets potentiale og landets geoøkonomiske stilling

4) fremme en bæredygtig udvikling i regionerne og den nationale samhørighed

b) en oversigt over de operationelle programmer, der skal iværksættes, herunder deres særlige mål og de fastlagte prioriterede felter

c) en vejledende finansieringsplan, der for hvert prioriteret felt angiver det påtænkte rammebeløb for hvert år for medfinansieringen fra den enkelte fond, i givet fald EIB, de øvrige finansielle instrumenter samt de støtteberettigede offentlige og skønnede private midler. Finansieringsplanen præciserer, hvilke bevillinger der er afsat til regionen Lisboa e Vale do Tejo, som modtager overgangsstøtte under mål 1.

Fondenes samlede årlige finansielle deltagelse for EF-støtterammen er forenelig med de gældende finansielle overslag

d) bestemmelser vedrørende EF-støtterammens gennemførelse, som omfatter udpegning af forvaltningsmyndigheden, og bestemmelser om partnernes involvering i overvågningsudvalgene

e) forhåndskontrol af additionaliteten og relevant information om gennemsigtigheden af de finansielle strømme

f) oplysninger om de bevillinger, der er nødvendige for at forberede, overvåge og evaluere EF-støtterammen og de operationelle programmer.

2. Den vejledende finansieringsplan angiver de samlede udgifter til de prioriterede felter, der er udvalgt med henblik på EF's og medlemsstatens fælles initiativer, dvs. 42199703000 EUR for hele perioden, samt de påtænkte rammebeløb for finansieringen fra strukturfondene, dvs. 20535000000 EUR.

Det nationale finansieringsbehov, der følger deraf, dvs. 12264992000 EUR for den offentlige sektor og 9399711000 EUR for den private sektor, kan delvis dækkes af EF-lån fra EIB og de øvrige låneinstrumenter. Til orientering kan lånene fra EIB efter de portugisiske myndigheders skøn beløbe sig til 1427559000 EUR.

Til orientering ser den foreløbige fordeling af den samlede EF-støtte mellem strukturfondene således ud:

- EFRU: 13295722000 EUR

- ESF: 4720947000 EUR

- EUGFL, Udviklingssektionen: 2283516000 EUR

- FIUF: 234815000 EUR.

Ligeledes til orientering udgør den forudsete støtte fra Samhørighedsfonden, der supplerer støtten fra strukturfondene, 3299436000 EUR, og støtten fra strukturfondene og Samhørighedsfonden beløber sig dermed til 23834436000 EUR for perioden 2000-2006.

3. Under gennemførelsen af finansieringsplanen kan de samlede udgifter eller fondsstøtten (for hele perioden) til et prioriteret felt eller en intervention efter aftale med medlemsstaten ved en kommissionsbeslutning justeres med op til 25 % for hvert prioriteret felt eller en højere procentdel, forudsat at beløbet ikke overstiger 60 mio. EUR, og at den samlede ramme for fondsstøtten, der er nævnt i stk. 1, overholdes.

Artikel 3

Denne beslutning er rettet til Den Portugisiske Republik.

Udfærdiget i Bruxelles, den 30. marts 2000.

På Kommissionens vegne

Michel Barnier

Medlem af Kommissionen

(1) EFT L 161 af 26.6.1999, s. 1.